Blcháč, Ján, poslanec NR SR (2021-10-20):
Ctený pán predsedajúci, kolegovia usmievajúci sa aj menej usmievajúci sa, dámy, páni, panie poslankyne, páni poslanci, ja by som chcel najskôr, pán podpredseda, požiadať, lebo mal som to tak zhrnuté, len nepo... nepočítal som, že príde na rad tento návrh zákona práve v túto hodinu, keď bolo preskočených neviem koľko, možno aj desať bodov kvôli tomu, že nie je tu prítomný minister alebo nie je tu prítomný predkladateľ. A bolo by možno dobré, keby sme zajtra našli na stole na tej prezentácii nejaký nový program, ktorý, ktorý bude, ktorý bude odzrkadľovať túto skutočnosť, že kedy bude vlastne čo prerokovávané. Ale nevadí, táto problematika, ktorá sa tu predkladá na prerokovanie, to je zmena zákona o obecnom zriadení, a potom, ako sa to už zvykne tými prílepkami robiť, aj zmena školského zákona a ďalšieho zákona, je v princípe neškodná, by som to, by som to nazval, z toho pohľadu, že zavádza možnosť obci, mestu ustanovujúci podobne ako komisie mestského zastupiteľstva ako nepovinný orgán, môže zriadiť a nemusí zriadiť obecnú, všeobecný školský parlament alebo mládežnícky parlament. A teraz my tie pojmy, prosím, odpustite, lebo nemám to... (reakcia z pléna) obecný mládežnícky parlament, ďakujem. Tak to je jedna téma. Druhá téma, aby sme si ujasnili, lebo zdá sa, že aj tí doteraz diskutujúci preskakovali z jednej témy do druhej. Študentský parlament bude mať byť zriadený podľa zasa toho prílepku, ktorý sa týka školského zákona, nie zákona o obecnom zriadení na stredných školách, na stredných školách, a tento nebude mať žiadny vzťah priamo na mesto, ten bude riešiť školské záležitosti spolu s riaditeľom, ktorý, alebo vedenie školy mu bude vytvárať predpoklady na činnosť a môže prostredníctvom obecného mládežníckeho parlamentu prednášať svoje, proste komunikovať, konzultovať a podobne. A prostredníctvom toho obecného spolupracovať aj s ďalšími školskými parlamentami na ďalších stredných školách, ak som to správne pochopil. No a potom je tá tretia kategória a to je ten mládežnícky parlament, ktorý sa netýka obcí, ale ten sa týka vyšších územných celkov, tam je to zriadené, a niektorých ďalších subjektov. Ja chcem informovať ctenú snemovňu, že, chcem potvrdiť to, čo povedal pán Faič, možnože pri takýchto veciach do budúcnosti by bolo dobré komunikovať a získavať dáta od týchto relevantných inštitúcií, ako, akými je ZMOS alebo Únia miest Slovenska, pretože oni majú prehľad určite, kde všade a akým spôsobom fungujú takéto mládežnícke organizácie, nazvime to všeobecne, pri mestách a obciach. Ja môžem len z, z prostredia mesta Liptovský Mikuláš povedať, že u nás je, my máme v organizačnej štruktúre sami sme si to stanovili, zriadený aj mládežnícky parlament, aj radu starších, aj radu pre marginalizované rómske komunity, ktorá ešte čaká na svoj, na svoj čas, aj radu cirkvi napríklad podobne ako Michalovce a ďalšie takéto nepovinné subjekty. A rada starších, tá funguje bez problémov. Samozrejme, fungovala do času korony, vypuknutia koronakrízy, pretože to stretávanie zvlášť s touto skupinou je teraz problematické a fungovalo to veľmi dobre. Ten parlament alebo tá rada starších má zastúpenie asi 15 ľudí, v pätnástich aj klubov seniorov alebo ďalších organizácií a na pravidelnej báze sa stretávame, kde sa prednášajú informácie. A napríklad máme aj mládežnícky parlament zriadený, ktorý funguje časovo rôzne, len to závisí od toho, keďže je to dobrovoľná záležitosť, že či sa nájdu aktívni mladí ľudia, alebo sa, alebo odídu zo školy a niekedy nepríde k tej náhrade. Takže tieto inštitúcie napríklad v meste Liptovský Mikuláš fungujú a... alebo sú zriadené. Teraz sú obmedzené, je obmedzené fungovanie a môžem povedať, že mali sme dokonca projekt, ktorý, ktorý spájal aktivity rady starších a mládežníckeho parlamentu. To bol projekt asi pred dvomi rokmi a bolo to zamerané na takú genera... medzigeneračnú solidaritu a, a vzájomnú, vzájomné poučenie. Ja si myslím, že keď otvárame zákon o obecnom zriadení, ten by potreboval určité inovácie, možno dôležitejšie ako toto. Keď to tam bude, nič sa nestane, pretože je to nepovinná záležitosť, že mesto, obec môže zriadiť takýto obecný študentský alebo mládežnícky parlament. Ja len chcem, keď si dobre spomínam, z dôvodovej správy, keď kde sa zdôvodňuje práve potreba vzniku toho obecného, ale aj tých školských, mládežníckych a mládežníckych parlamentov, a tu by som chcel trošku zdôrazniť, že tam by bolo treba byť opatrný, keď sa uvádza, že je to nástroj ten, tam tento inštitút mládežníckeho, študentského parlamentu na to, aby sa posilňovala dôvera v právny štát. To si pamätám dobre, tam je to napísané v tej dôvodovej správe. Nuž rozvíjať právne vedomie mladých ľudí je veľmi dôležité, ale to by, samozrejme, nemohli byť tie poruchy v, v existencii právneho štátu, ktoré tu máme. Máme na jednej strane deklaráciu o posilňovaní spravodlivosti, o, o právnom prostredí, ktoré je čoraz lepšie, a ono je to, práve sa mi zdá, niekedy inak, pretože aj dnes sme tu mali ďalší zákon, ktorý sme opravovali. Takým tempom prijímame zákony, že to ani právnici nestíhajú sledovať, nieto ešte mládežníci. Čiže ten cieľ je dobrý, len tá podstata, že dôveru v právny štát, dôvera v právny štát sa dá upevňovať vtedy, keď ten právny štát funguje, ako má právny štát fungovať. Žiaľ, musíme konštatovať častokrát toto počujeme, že tu práve Slovenská republika má veľké rezervy. Takže to len do budúcnosti, ešte raz opakujem to, čo tu bolo povedané, komunikovať s tými inštitúciami, ako je ZMOS, Únia miest Slovenska, a dovolil som si teda aspoň takýmto spôsobom prispieť do diskusie k tomuto návrhu zákona. Ďakujem pekne.